EUROPA-KOMMISSIONEN Bruxelles, den 8.12.2022 COM(2022) 704 final 2022/0410(NLE) Forslag til RÅDETS GENNEMFØRELSESFORORDNING om ændring af gennemførelsesforordning (EU) nr. 282/2011 for så vidt angår oplysningskravene for visse momsordninger {SEC(2022) 433 final} - {SWD(2022) 393 final} - {SWD(2022) 394 final}



BEGRUNDELSE 1.BAGGRUND FOR FORSLAGET •Forslagets begrundelse og formål Dette forslag er en del af lovgivningspakken vedrørende initiativet "Moms i den digitale tidsalder" sammen med et forslag til Rådets direktiv om ændring af direktiv 2006/112/EF for så vidt angår momsregler i den digitale tidsalder og et forslag til Rådets forordning om ændring af forordning (EU) nr. 904/2010 for så vidt angår de ordninger for administrativt samarbejde på momsområdet, der er nødvendige i den digitale tidsalder. Baggrunden for dette initiativ er udførligt beskrevet i begrundelsen til forslaget til Rådets direktiv om ændring af direktiv 2006/112/EF. I denne begrundelse beskrives de nødvendige ændringer af Rådets gennemførelsesforordning (EU) nr. 282/2011 for så vidt angår oplysningskravene for visse momsordninger. Denne pakke har tre hovedmål: (1)at modernisere momsindberetningsforpligtelserne ved at indføre krav til digital indberetning, som vil standardisere de oplysninger, som afgiftspligtige personer skal indsende til skattemyndighederne om hver transaktion i et elektronisk format. Samtidig vil dette indebære et krav om anvendelse af e-fakturering i forbindelse med grænseoverskridende transaktioner (2)at håndtere udfordringerne i forbindelse med platformsøkonomien ved at ajourføre de momsregler, der gælder for platformsøkonomien, for at løse problemet med ligebehandling, præcisere reglerne om leveringsstedet i forbindelse med disse transaktioner og styrke platformenes rolle i momsopkrævningen, når de formidler korttidsudlejning af indkvartering eller personbefordring (3)at undgå flere momsregistreringer i EU og forbedre funktionen af det værktøj, der anvendes til at angive og betale moms på fjernsalg af varer, ved at indføre fælles momsregistrering (SVR). Det betyder, at det er nødvendigt at forbedre og udvide de eksisterende ordninger one-stop-shop (OSS)/import-one-stop-shop (IOSS) og for omvendt betalingspligt for at minimere de tilfælde, hvor en afgiftspligtig person er forpligtet til at lade sig registrere i en anden medlemsstat. Der er dele af pakken, som kræver gennemførelsesforanstaltninger, navnlig dem, der vedrører momsbehandlingen af platformsøkonomien og den fælles momsregistrering. Disse foranstaltninger vil sikre en ensartet anvendelse af centrale dele i alle medlemsstaterne, således at retssikkerheden sikres for virksomheder og skattemyndigheder. •Sammenhæng med de gældende regler på samme område Dette forslag er en del af lovgivningspakken vedrørende initiativet "Moms i den digitale tidsalder". Pakkens sammenhæng som helhed er udførligt beskrevet i begrundelsen til forslaget til Rådets direktiv om ændring af direktiv 2006/112/EF. •Sammenhæng med Unionens politik på andre områder Initiativet "Moms i den digitale tidsalder" gennemføres sideløbende med andre initiativer fra Kommissionen vedrørende den digitale økonomi, f.eks. forordningen om digitale tjenester, det nylige forslag til direktiv om forbedring af arbejdsvilkårene for platformsarbejde og det igangværende arbejde vedrørende korttidsudlejning af indkvartering. Den generelle tilgang i disse initiativer er at kræve større gennemsigtighed af platformene, bl.a. ved at meddele relevante oplysninger om deres brugere (f.eks. udbydere af korttidsudlejning af indkvartering eller platformsarbejdere) og lette overholdelsen af de relevante lovgivningsmæssige krav for brugerne af deres tjeneste. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Forslaget har hjemmel i momsdirektivets artikel 397. Ifølge denne artikel træffer Rådet med enstemmighed på forslag fra Kommissionen de foranstaltninger, der er nødvendige for at gennemføre direktivet.

•Nærhedsprincippet (for områder, der ikke er omfattet af enekompetence) Dette forslag er en del af lovgivningspakken vedrørende initiativet "Moms i den digitale tidsalder". Overholdelsen af nærhedsprincippet for pakken som helhed er udførligt beskrevet i begrundelsen til forslaget til Rådets direktiv om ændring af direktiv 2006/112/EF. Dette forslag har en ledsagende funktion, idet det indeholder foranstaltninger, der sikrer, at momsdirektivet gennemføres effektivt. •Proportionalitetsprincippet Dette forslag er en del af lovgivningspakken vedrørende initiativet "Moms i den digitale tidsalder". Pakkens overholdelse af proportionalitetsprincippet er udførligt beskrevet i begrundelsen til forslaget til Rådets direktiv om ændring af direktiv 2006/112/EF. Dette forslag har en ledsagende funktion, idet det indeholder foranstaltninger, der sikrer, at momsdirektivet gennemføres effektivt. •Valg af retsakt En rådsforordning er nødvendig for at ændre Rådets forordning (EU) nr. 282/2011. 3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER •Efterfølgende evalueringer/kvalitetskontrol af gældende lovgivning En sammenfatning af de efterfølgende evalueringer og kvalitetskontroller af gældende lovgivning findes i begrundelsen til det ledsagende forslag om ændring af momsdirektivet. •Høringer af interessenter Der findes omfattende oplysninger om interessenthøringer i begrundelsen til forslaget om ændring af momsdirektivet. •Indhentning og brug af ekspertbistand Kommissionen anvendte den analyse, der blev foretaget af Economisti Associati S.r.l., i forbindelse med "VAT in the Digital Age"-undersøgelsen (fra oktober 2020 til januar 2022). Den endelige rapport blev forelagt den 1. april 2022, og undersøgelsen er offentliggjort på Kommissionens websted. Formålet med undersøgelsen var at: (1)evaluere den nuværende situation med hensyn til kravene til digital indberetning, momsbehandlingen af platformsøkonomien, de sager, der stadig udløser momsregistrering i en medlemsstat, hvor en erhvervsdrivende ikke er etableret, og one-stop-shop for import. (2)vurdere virkningerne af en række mulige politiske initiativer på disse områder. •Konsekvensanalyse Konsekvensanalysen af forslaget blev behandlet af Udvalget for Forskriftskontrol den 22. juni 2022. Udvalget afgav en positiv udtalelse om forslaget med nogle henstillinger, som der er blevet taget hensyn til. Udvalgets udtalelse og henstillingerne er medtaget i bilag 1 til arbejdsdokumentet til konsekvensanalysen, der er knyttet til dette forslag. Resuméet er tilgængeligt på følgende side: https://ec.europa.eu/info/law/better-regulation/have-your-say/initiatives/13186-VAT-in-the-digital-age_da .

•Målrettet regulering og forenkling En detaljeret analyse vedrørende den målrettede regulering og forenkling findes i begrundelsen til det ledsagende forslag om ændring af momsdirektivet. •Grundlæggende rettigheder Ikke relevant 4.VIRKNINGER FOR BUDGETTET Der redegøres for virkningerne for budgettet i begrundelsen til det ledsagende forslag om ændring af momsdirektivet. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering Der redegøres for disse elementer i begrundelsen til det ledsagende forslag om ændring af momsdirektivet. •Forklarende dokumenter (for direktiver) Ikke relevant •Nærmere redegørelse for de enkelte bestemmelser i forslaget Der gives en definition af udtrykket "formidler" for at sikre en vis retssikkerhed med hensyn til anvendelsesområdet for ordningen med en faktisk leverandør. For at sikre, at ordningen med en faktisk leverandør fungerer effektivt inden for personbefordring og korttidsudlejning af indkvartering, er det nødvendigt at præcisere, hvordan en platform kan fastslå, om ordningen med en faktisk leverandør finder anvendelse, dvs. når den underliggende leverandør ikke oplyser et momsnummer til platformen. For tilfælde, hvor den underliggende leverandør er i besiddelse af et momsregistreringsnummer, men ikke opkræver moms (f.eks. fordi han anvender særordningen for små virksomheder i en medlemsstat, der giver sådanne virksomheder et momsregistreringsnummer), fastsættes det desuden, at denne leverandør ikke bør oplyse dette momsregistreringsnummer til platformen. Derudover præciseres det, at platformen ikke bør holdes ansvarlig, hvis oplysningerne fra den underliggende leverandør er ufuldstændige eller fejlagtige, og at platformen kan betragte den kunde, der modtager den underliggende levering, som en ikkeafgiftspligtig person, hvis kunden ikke oplyser et momsnummer. Den 1. juli 2021 trådte pakken om moms på e-handel i kraft. Fra denne dato kan afgiftspligtige personer, der foretager fjernsalg af varer inden for EU eller fjernsalg af importerede varer til EU, vælge at gøre brug af OSS-ordningen eller IOSS-ordningen. Alternativt kan de stadig registrere sig med henblik på moms i den medlemsstat, hvor varerne ankommer, eller importere varerne ved hjælp af de almindelige importregler og betale moms ved grænsen. Efter det første anvendelsesår rejste der sig en række spørgsmål, der krævede yderligere afklaring, og som afspejles i forslaget om ændring af momsdirektivet. Der findes yderligere oplysninger herom i dette forslag. Inden for rammerne af Eurofisc nævnte eksperterne i bekæmpelse af svig, at de står over for alvorlige udfordringer med hensyn opdagelse af risici i forbindelse med manglende betaling af moms og sikring af rettidig kontrol af virksomhedernes overholdelse af reglerne. Dette skyldes manglen på detaljerede data, når oplysningerne opbevares og overføres af den platform, der handler som faktisk leverandør, eftersom de fremsendte oplysninger indeholder aggregerede oplysninger om alle underliggende sælgere, der bruger deres platform. Når skattemyndighederne sammenholder oplysninger om levering og dermed forbundne betalinger på grundlag af data, der er tilgængelige i CESOP (betalingsdata henviser til individuelle betalingsmodtagere = sælgere), har skattemyndighederne desuden behov for at vide, hvilke afgiftspligtige personer der rent faktisk vil modtage betalingen. Dette er især en udfordring, når reglerne om en faktisk leverandører finder anvendelse.

Af begge ovennævnte grunde er det nødvendigt at fremsende den underliggende leverandørs identifikationsoplysninger fra platformene til skattemyndighederne i identifikationsmedlemsstaten. Samtidig vil der blive indført en ny forenklingsordning i one-stop-shoppen for at gøre det muligt at indberette overførsler af egne varer til en anden medlemsstat. De nærmere bestemmelser herom er også fastsat i dette forslag. Endelig vil forslaget om ændring af momsdirektivet gøre brugen af IOSS obligatorisk for markedspladser. De nuværende regler, der er fastsat i Rådets gennemførelsesforordning vedrørende konsekvenserne af, at en afgiftspligtig person ikke længere er berettiget til at benytte ordningen, tilpasses derfor. Ændringerne og tilføjelserne til artikel 57a supplerer de definitioner, der gælder for de eksisterende OSS-ordninger (EU- og ikke-EU-ordningen), ved at medtage den nye forenklingsordning for overførsel af egne varer Med det nye stk. 3 i artikel 57d indsættes bestemmelsen om momsregistrering for særordningen for overførsel af egne varer, og det fastsættes, hvornår den afgiftspligtige person må begynde at anvende ordningen. Ændringen i artikel 57e præciserer det momsnummer, som identifikationsmedlemsstaten skal anvende til at identificere den afgiftspligtige person, der anvender ordningen for overførsel af egne varer. Tilføjelserne til artikel 57f fastlægger de foranstaltninger, som identifikationsmedlemsstaten bør træffe i tilfælde af, at den afgiftspligtige person bliver udelukket fra ordningen for overførsel af egne varer. Tilføjelserne til artikel 57g indeholder nærmere bestemmelser om forpligtelserne for en afgiftspligtig person, der frivilligt ønsker at ophøre med at anvende ordningen. I forbindelse med anvendelsen af ordningen for overførsel af egne varer er disse regler de samme som for EU- og ikke-EU-ordningerne. For en faktisk leverandør, der anvender IOSS-ordningen, fjerner artiklen derimod muligheden for, at denne faktiske leverandør frivilligt kan afmelde sig, eftersom brugen af IOSS er obligatorisk for disse erhvervsdrivende. Det nye stk. 2a i artikel 58 indeholder nye bestemmelser om betingelserne for udelukkelse inden for rammerne af ordningen for overførsel af egne varer. I den nye artikel 58aa præciseres det, at de faktiske leverandører ikke kan udelukkes fra IOSS-ordningen, da denne ordning er obligatorisk for dem. Tilføjelserne til artikel 58a tilføjer henvisninger til den nye særordning for overførsel af egne varer med henblik på de relevante situationer med ophør af afgiftspligtige aktiviteter. Tilføjelserne til artikel 58b omhandler konsekvenserne af, at en obligatorisk IOSS-bruger vedvarende undlader at overholde reglerne for den pågældende ordning. Tilføjelserne til artikel 58c vedrører den nye særordning for overførsel af egne varer, således at en afgiftspligtig person i tilfælde af udelukkelse fra denne ordning skal opfylde sine dertil knyttede momsforpligtelser direkte til den medlemsstat, som forsendelsen eller transporten af varerne har fundet sted til. Tilføjelserne til artikel 59 og 59a, stk. 2, indeholder specifikke regler for momsangivelse (perioder og indhold) for ordningen for overførsel af egne varer. De tilføjelser til artikel 60a, der vedrører elektroniske påmindelser, artikel 61, som omhandler ændringer af momsangivelsens tal, og artikel 61a, som omhandler indgivelsen af den endelige momsangivelse og den endelige momsbetaling, indeholder en henvisning til den medlemsstat, som forsendelsen eller transporten har fundet sted til, hvilket er nødvendigt, fordi der i forbindelse med overførsler af egne varer ikke vil være en forbrugsmedlemsstat, men i stedet en medlemsstat, hvor varerne ankommer til. Tilføjelserne til artikel 63c, stk. 3, gør indberetningen af momssatsen og momsbeløbet afhængig af relevans, da der i henhold til den nye regel også skal indberettes leveringer med nulsats og momsfritagelse. De yderligere data, som den faktiske leverandør skal opbevare for så vidt angår EU- og ikke-EU-ordningerne, vedrører detaljerede oplysninger om de leverandører, der anvender den faktiske leverandørs platform til at levere varer og tjenesteydelser, både de oplysninger, de skal opbevare, og andre oplysninger, som de kun skal opbevare, hvis de er tilgængelige. Endelig indføres der pligt til at føre regnskab for afgiftspligtige personer, der anvender ordningen for overførsel af egne varer. 2022/0410 (NLE) Forslag til

RÅDETS GENNEMFØRELSESFORORDNING om ændring af gennemførelsesforordning (EU) nr. 282/2011 for så vidt angår oplysningskravene for visse momsordninger RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Rådets direktiv 2006/112/EF af 28. november 2006 om det fælles merværdiafgiftssystem, særlig artikel 397, under henvisning til forslag fra Europa-Kommissionen, og ud fra følgende betragtninger: (1)For at modellen med en faktisk leverandør kan fungere korrekt for så vidt angår formidlingen via platforme, portaler eller tilsvarende midler af korttidsudlejning af indkvartering eller personbefordring som omhandlet i artikel 28a i direktiv 2006/112/EF, er det nødvendigt at præcisere visse elementer af foranstaltningen. (2)Det er nødvendigt at definere udtrykket "formidler" for at give afgiftspligtige personer, der ved hjælp af en elektronisk grænseflade som f.eks. en platform, en portal eller tilsvarende midler formidler levering af korttidsudlejning af indkvartering eller personbefordring, retssikkerhed med hensyn til, om foranstaltningen vedrørende faktiske leverandører finder anvendelse på disse afgiftspligtige personer. Visse udbydere, herunder dem, der viser annoncer, bør udtrykkeligt udelukkes fra foranstaltningen, fordi de ikke konkurrerer direkte med de traditionelle, ikkedigitale sektorer. (3)Det er nødvendigt nærmere at fastlægge, hvordan afgiftspligtige personer, der ved hjælp af en elektronisk grænseflade som f.eks. en platform, en portal eller tilsvarende midler formidler levering af korttidsudlejning af indkvartering eller personbefordring, bør fastslå status for den underliggende leverandør. Hvis der ikke er angivet et momsregistreringsnummer, bør disse afgiftspligtige personer anses for selv at have modtaget og leveret ydelserne. Den afgiftspligtige person, der formidler leveringen, er ikke forpligtet til at foretage en omfattende validering af det momsregistreringsnummer, som den underliggende leverandør af tjenesteydelsen. har oplyst. (4)Visse medlemsstater tildeler et momsregistreringsnummer til afgiftspligtige personer, der ikke opkræver moms af deres leveringer, herunder afgiftspligtige personer, der anvender særordningen for små virksomheder, som er fastlagt i afsnit XII, kapitel 1, i direktiv 2006/112/EF. For at den afgiftspligtige person, der formidler leveringen, kan fastslå, om modellen med en faktisk leverandør finder anvendelse eller ej, er det nødvendigt at fastsætte, at den underliggende leverandør i disse tilfælde ikke bør oplyse dette momsregistreringsnummer til de afgiftspligtige personer, der ved hjælp af en elektronisk grænseflade som f.eks. en platform, portal eller tilsvarende midler formidler levering af korttidsudlejning af indkvartering eller personbefordring. (5)Afgiftspligtige personer, der ved hjælp af en elektronisk grænseflade som f.eks. en platform, portal eller tilsvarende midler formidler korttidsudlejning af indkvartering eller personbefordring, bør ikke holdes ansvarlige for betaling af skyldig moms, når de handler på grundlag af oplysninger fra den underliggende leverandør, hvis disse afgiftspligtige personer kan påvise, at de ikke med rimelighed kunne have vidst, at disse oplysninger ikke var korrekte. (6)Afgiftspligtige personer, der ved hjælp af en elektronisk grænseflade som f.eks. en platform, portal eller tilsvarende midler, formidler korttidsudlejning af indkvartering eller personbefordring, og som anses for at være faktisk leverandør, bør let kunne fastslå kundens status, dvs. modtageren af de underliggende ydelser. For at lette en sådan identifikation og mindske den administrative byrde for disse afgiftspligtige personer bør disse afgiftspligtige personer antage, at kunden er en afgiftspligtig person, når der er angivet et momsregistreringsnummer, og en ikke-afgiftspligtig person, hvis der ikke er angivet et momsregistreringsnummer. (7)Der skal i direktiv 2006/112/EF indføres en ny one-stop-shop-forenklingsordning (OSS) for afgiftspligtige personer, der overfører visse egne varer på tværs af grænserne. Med henblik på at gennemføre denne særlige ordning inden for den overordnede ramme for momssærordningerne i afsnit XII, kapitel 6, i direktiv 2006/112/EF bør der i Rådets gennemførelsesforordning (EU) nr. 282/2011 fastsættes særlige regler for momsregistrering, betingelser for udelukkelse fra ordningen, momsangivelser og regnskabsføringsforpligtelser. (8)Da den nye OSS-forenklingsordning vil være omfattende og dækker grænseoverskridende varebevægelser, der i øjeblikket er omfattet af konsignationsaftaler, skal disse aftaler udgå af direktiv 2006/112/EF. Gennemførelsesbestemmelserne vedrørende disse særlige ordninger er ikke længere nødvendige og bør derfor udgå af gennemførelsesforordning (EU) nr. 282/2011. (9)Anvendelsen af særordningen one-stop-shop for import skal ved de ændringer, der indføres i direktiv 2006/112/EF, gøres obligatorisk for elektroniske grænseflader, der som faktiske leverandører formidler visse former for fjernsalg af importerede varer. Ordningens obligatoriske karakter har indvirkning på betingelserne for identifikation og udelukkelser af disse afgiftspligtige personer. Disse betingelser bør derfor ændres i gennemførelsesforordning (EU) nr. 282/2011. (10)I henhold til artikel 242a i direktiv 2006/112/EF. er afgiftspligtige personer, som ved hjælp af en elektronisk grænseflade såsom en markedsplads, platform, portal eller tilsvarende facilitet formidler levering af varer eller ydelser til ikkeafgiftspligtige personer i Fællesskabet i overensstemmelse med bestemmelserne i direktivets afsnit V, forpligtet til at føre regnskab over de pågældende leveringer. Oplysningerne kræves dog kun i forbindelse med levering af varer eller ydelser, der formidles ved hjælp af den elektroniske grænseflade, og ikke i tilfælde, hvor reglen om en faktisk leverandør finder anvendelse. For at understøtte bekæmpelsen af momssvig bør sådanne oplysninger om underliggende leverandører også medtages i de obligatoriske oplysninger, der skal opbevares af faktiske leverandører, som er registreret til at anvende de særlige one-stop-shop-forenklingsordninger. Disse yderligere dataelementer bør gøre det muligt at sammenligne oplysninger, der indberettes af platforme, med betalingsdata om grænseoverskridende transaktioner, der er tilgængelige i det centrale elektroniske system med betalingsoplysninger, som oprettes ved kapitel V, afdeling 2, i Rådets forordning (EU) nr. 904/2010, og som træder i kraft den 1. januar 2024. (11)De elementer i direktiv 2006/112/EF, der kræver ændringer af gennemførelsesforordning (EU) nr. 282/2011, skal gennemføres af medlemsstaterne i national lovgivning senest den 31. december 2024. Det er derfor nødvendigt, at ændringerne af nævnte forordning finder anvendelse fra den 1. januar 2025. (12)Gennemførelsesforordning (EU) nr. 282/2011 bør derfor ændres — VEDTAGET DENNE FORORDNING:

Artikel 1 I gennemførelsesforordning (EU) nr. 282/2011 foretages følgende ændringer: (1)I kapitel IV, afdeling 2, indsættes følgende artikel 9b-9e: "Artikel 9b 1. Ved anvendelsen af artikel 28a i direktiv 2006/112/EF forstås "formidler" som det at anvende en elektronisk grænseflade, der gør det muligt for en kunde og en leverandør, som udbyder levering af korttidsudlejning af indkvartering eller personbefordring via den elektroniske grænseflade, at komme i forbindelse med hinanden, således at det fører til en levering af disse ydelser via den elektroniske grænseflade. En afgiftspligtig person anses imidlertid ikke for at formidle levering af korttidsudlejning af indkvartering eller personbefordring, hvis alle følgende betingelser er opfyldt: (a)den afgiftspligtige person fastsætter ikke, hverken direkte eller indirekte, nogen af de vilkår og betingelser, hvorunder leveringen foretages (b)den afgiftspligtige person er ikke, hverken direkte eller indirekte, involveret i at godkende opkrævningen af betalingerne fra kunden (c)den afgiftspligtige person er ikke, hverken direkte eller indirekte, involveret i leveringen af disse ydelser. 2. Artikel 28a i direktiv 2006/112/EF finder ikke anvendelse på en afgiftspligtig person, der kun leverer følgende ydelser: (a)håndteringen af betalinger i forbindelse med leveringen af korttidsudlejning af indkvartering eller personbefordring (b)annoncering eller reklame for korttidsudlejning af indkvartering eller personbefordring (c)omdirigering eller overførsel af kunder til andre elektroniske grænseflader, hvor korttidsudlejning af indkvartering eller personbefordring udbydes til salg, uden yderligere medvirken ved leveringen. Artikel 9c Artikel 28a i direktiv 2006/112/EF finder anvendelse, hvis den person, der leverer korttidsudlejning af indkvartering eller personbefordring, ikke oplyser et gyldigt momsregistreringsnummer til den afgiftspligtige person, der formidler tjenesten ved hjælp af en elektronisk grænseflade såsom en platform, portal eller tilsvarende midler. Hvis den person, der leverer den underliggende ydelse, har et momsregistreringsnummer og falder ind under en af kategorierne i artikel 28a, litra c)-f), i direktiv 2006/112/EF, meddeles dette momsregistreringsnummer ikke til den afgiftspligtige person, der formidler ydelsen. Artikel 9d Med henblik på anvendelsen af artikel 28a i direktiv 2006/112/EF holdes en afgiftspligtig person, der ikke handler som faktisk leverandør på grundlag af oplysninger fra den person, der leverer den underliggende tjenesteydelse, ikke ansvarlig for betalingen af den skyldige moms, i tilfælde hvor det efterfølgende konstateres, at denne afgiftspligtige person burde have været anset for at være leverandøren, når alle følgende betingelser er opfyldt: (a)den afgiftspligtige person har udelukkende oplysninger fra tjenesteyderen at støtte sig til (b)de således afgivne oplysninger er fejlagtige

(c)den afgiftspligtige person kan påvise, at vedkommende var uvidende om og ikke med rimelighed kunne forventes at vide, at disse oplysninger ikke var korrekte. Artikel 9e Medmindre den afgiftspligtige person er i besiddelse af oplysninger om det modsatte, skal den afgiftspligtige person, der anses for at have modtaget og leveret ydelser efter artikel 28a i direktiv 2006/112/EF, betragte den person, som disse ydelser er blevet leveret til, som en ikkeafgiftspligtig person, hvis denne person, til hvem disse ydelser blev leveret, ikke har et momsregistreringsnummer." (2)I artikel 54a tilføjes følgende stykke: "3. Kapitel X, afdeling 1A, ophører med at finde anvendelse den 31. december 2025." (3)I kapitel XI affattes overskriften til afdeling 2 således: "AFDELING 2 Særordninger for afgiftspligtige personer, der leverer ydelser til ikkeafgiftspligtige personer eller udfører fjernsalg af varer, visse indenlandske leveringer af varer eller overførsler af egne varer" (Artikel 358-369xj i direktiv 2006/112/EF) (4)I artikel 57a foretages følgende ændringer: (a)Følgende indsættes som nr. 3a): "3a) "ordning for overførsel af egne varer": særordningen for overførsel af egne varer som fastsat i afsnit XII, kapitel 6, afdeling 5, i direktiv 2006/112/EF" (b)Nr. 4 og 5 affattes således: "4) "særordning": "ikke-EU-ordningen", "EU-ordningen", "importordningen" eller "ordningen for overførsel af egne varer" alt efter sammenhængen 5) "afgiftspligtig person": en af følgende: i) en afgiftspligtig person i henhold til artikel 359 i direktiv 2006/112/EF, der har tilladelse til at anvende ikke-EU-ordningen ii) en afgiftspligtig person i henhold til artikel 369b i direktiv 2006/112/EF, der har tilladelse til at anvende EU-ordningen iii) en afgiftspligtig person i henhold til artikel 369m i direktiv 2006/112/EF, der har tilladelse til at anvende importordningen iv) en afgiftspligtig person i henhold til artikel 369xb i direktiv 2006/112/EF, der har tilladelse til at anvende ordningen for overførsel af egne varer (5)I artikel 57d tilføjes følgende som stk. 3:

"3. Når en afgiftspligtig person meddeler identifikationsmedlemsstaten sin hensigt om at anvende ordningen for overførsel af egne varer, finder særordningen anvendelse fra den første dag i den efterfølgende kalendermåned. Hvis den første levering af varer eller ydelser, der skal være omfattet af ordningen for overførsel af egne varer, finder sted før denne dato, finder særordningen imidlertid anvendelse fra datoen for den første overførsel, forudsat at den afgiftspligtige person senest den tiende dag i måneden efter den første overførsel meddeler identifikationsmedlemsstaten, at de aktiviteter, der skal omfattes af ordningen, er påbegyndt." (6)I artikel 57e tilføjes følgende stykke: "Identifikationsmedlemsstaten identificerer en afgiftspligtig person, der anvender ordningen for overførsel af egne varer, ved hjælp af vedkommendes momsregistreringsnummer, jf. artikel 214 og 215 i direktiv 2006/112/EF." (7)I artikel 57f foretages følgende ændringer: (a)I stk. 2 erstattes tredje afsnit af følgende: "Uanset dette stykkes andet afsnit skal denne afgiftspligtige person, hvis vedkommende anses for at have modtaget og leveret i overensstemmelse med artikel 14a, stk. 1, i direktiv 2006/112/EF, som ny identifikationsmedlemsstat anføre den medlemsstat, hvori vedkommende har etableret hjemstedet for sin økonomiske virksomhed eller, hvis vedkommende ikke har etableret hjemstedet for sin økonomiske virksomhed i Fællesskabet, en medlemsstat, hvori vedkommende har et fast forretningssted. Hvis identifikationsmedlemsstaten ændres i henhold til andet eller tredje afsnit, gælder ændringen fra den dato, hvor den afgiftspligtige person eller dennes formidler ophører med at have et hjemsted eller et fast forretningssted i den medlemsstat, der tidligere var angivet som identifikationsmedlemsstat." (b)Følgende tilføjes som stk. 3: "3. Hvis en afgiftspligtig person, der anvender ordningen for overførsel af egne varer, ikke længere opfylder betingelserne i definitionen i artikel 369xa, nr. 2), i direktiv 2006/112/EF, ophører den medlemsstat, hvor vedkommende er blevet identificeret, med at være identifikationsmedlemsstaten. Hvis denne afgiftspligtige person stadig opfylder betingelserne for at anvende denne særordning, skal vedkommende for fortsat at kunne anvende ordningen som ny identifikationsmedlemsstat angive den medlemsstat, hvori vedkommende har etableret hjemstedet for sin økonomiske virksomhed eller, hvis vedkommende ikke har etableret hjemstedet for sin økonomiske virksomhed i Fællesskabet, en medlemsstat, hvori vedkommende har et fast forretningssted. Hvis den afgiftspligtige person, der anvender ordningen for overførsel af egne varer, ikke er etableret i Fællesskabet, skal vedkommende som ny identifikationsmedlemsstat anføre en medlemsstat, hvorfra vedkommende forsender eller transporterer varer. Hvis identifikationsmedlemsstaten ændres i henhold til andet afsnit, gælder ændringen fra den dato, hvor den afgiftspligtige person ophører med at have hjemstedet for sin erhvervsmæssige virksomhed eller et fast forretningssted i den medlemsstat, der tidligere var angivet som identifikationsmedlemsstaten, eller fra den dato, hvor den afgiftspligtige person ophører med at forsende eller transportere varer fra den pågældende medlemsstat." (8)I artikel 57g tilføjes følgende som stk. 3 og 4: "3. En afgiftspligtig person, der anvender importordningen, og som anses for at have modtaget og leveret i overensstemmelse med artikel 14a, stk. 1, i direktiv 2006/112/EF, kan kun ophøre med at anvende denne ordning, hvis vedkommende ikke længere foretager fjernsalg af varer importeret fra tredjelandsområder eller tredjelande. Den afgiftspligtige person eller formidleren, der handler på dennes vegne, underretter identifikationsmedlemsstaten mindst 15 dage før udgangen af kalendermåneden før den måned, i hvilken vedkommende påtænker at ophøre med at anvende ordningen. Ophøret får virkning fra den første dag i den næste måned, og den afgiftspligtige person skal ikke længere have tilladelse til at anvende ordningen for leveringer foretaget fra denne dag. 4. En afgiftspligtig person, der anvender ordningen for overførsel af egne varer, kan ophøre med at anvende denne særordning, uanset om vedkommende fortsat overfører ydelser, som kan være berettiget til denne særordning. Den afgiftspligtige person underretter identifikationsmedlemsstaten mindst 15 dage før udgangen af kalendermåneden før den måned, i hvilken vedkommende påtænker at ophøre med at anvende ordningen. Ophøret får virkning fra den første dag i den efterfølgende kalendermåned. Momsforpligtelser vedrørende overførsel af egne varer, der opstår efter den dato, hvor ophøret fik virkning, afvikles direkte med skattemyndighederne i medlemsstaterne, som forsendelsen eller transporten af varerne har fundet sted fra og til." (9)I artikel 58 foretages følgende ændringer: (a)Stk. 1 affattes således: "1. Hvis en afgiftspligtig person, der anvender en af særordningerne, opfylder ét eller flere af de kriterier for udelukkelse, der er fastlagt i artikel 369e eller 369xe i direktiv 2006/112/EF, eller for sletning i identifikationsregistret, jf. artikel 363 eller artikel 369r, stk. 1 og 3, i samme direktiv, udelukker identifikationsmedlemsstaten denne afgiftspligtige person fra den pågældende ordning. Kun identifikationsmedlemsstaten kan udelukke en afgiftspligtig person fra en af særordningerne. Identifikationsmedlemsstaten baserer sin afgørelse om udelukkelse eller sletning på alle tilgængelige oplysninger, herunder oplysninger fra andre medlemsstater."

(b)Følgende stk. 2a indsættes: "2a. Udelukkelsen af en afgiftspligtig person fra ordningen for overførsel af egne varer får virkning fra den første dag i kalendermåneden efter den dag, hvor afgørelsen om udelukkelse sendes elektronisk til den afgiftspligtige person. Hvis udelukkelsen imidlertid skyldes en ændring af hjemstedet for den økonomiske virksomhed eller det faste forretningssted eller af det sted, hvor forsendelsen eller transporten af varerne påbegyndes, har udelukkelsen virkning fra den dag, hvor ændringen fandt sted." (10)Artikel 58a affattes således: "Artikel 58a En afgiftspligtig person, der anvender en særordning, som i en periode på to år ikke har foretaget levering af varer eller ydelser eller overførsel af egne varer, der er dækket af ordningen, antages at være ophørt med sin afgiftspligtige virksomhed, jf. artikel 363, litra b), artikel 369e, litra b), artikel 369r, stk. 1, litra b), eller artikel 369r, stk. 3, litra b), eller artikel 369xe, litra b), i direktiv 2006/112/EF. Ophøret er ikke til hinder for anvendelsen af en særordning, hvis den pågældende afgiftspligtige person genoptager sin virksomhed, og denne er omfattet af ordningerne i afsnit XII, kapitel 6, i nævnte direktiv." (11)Følgende indsættes som artikel 58aa: "Artikel 58aa I forbindelse med den særordning, der er omhandlet i afsnit XII, kapitel 6, afdeling 4, i direktiv 2006/112/EF, finder artikel 58 i denne forordning, med undtagelse af dennes stk. 3, litra a), ikke anvendelse på en afgiftspligtig person, der anses for at have modtaget og leveret varer i overensstemmelse med artikel 14a, stk. 1, i nævnte direktiv." (12)I artikel 58b foretages følgende ændringer: (a)I stk. 1 tilføjes følgende afsnit: "I forbindelse med den særordning, der er omhandlet i afsnit XII, kapitel 6, afdeling 4, i direktiv 2006/112/EF, finder første afsnit ikke anvendelse, når den afgiftspligtige person anses for at have modtaget og leveret varer i overensstemmelse med artikel 14a, stk. 1, i nævnte direktiv. Hvis denne afgiftspligtige person imidlertid udelukkes fra en af de andre særordninger på grund af vedvarende manglende overholdelse af disse ordningers regler, udelukkes denne afgiftspligtige person fortsat fra at anvende de andre særordninger i medlemsstaterne i to år efter den angivelsesperiode, hvori denne afgiftspligtige person blev udelukket. Hvis den afgiftspligtige person vedvarende undlader at overholde reglerne i den særordning, der er omhandlet i afsnit XII, kapitel 6, afdeling 4, i direktiv 2006/112/EF, udelukkes den pågældende afgiftspligtige person ikke fra denne ordning, men vedkommende udelukkes fra alle andre særordninger i de to år, der følger efter den angivelsesperiode, hvor det blev konstateret, at vedkommende vedvarende ikke opfyldte sine forpligtelser i henhold til denne ordning." (b)Stk. 2 affattes således: "2. En afgiftspligtig person eller en formidler anses for vedvarende at have undladt at overholde reglerne vedrørende en af særordningerne, jf. artikel 363, litra d), artikel 369e, litra d), artikel 369r, stk. 1, litra d), artikel 369r, stk. 2, litra c), artikel 369r, stk. 3, litra d), eller artikel 369xe, litra d), i direktiv 2006/112/EF, i følgende tilfælde: (a)hvis identifikationsmedlemsstaten har fremsendt påmindelser i henhold til denne forordnings artikel 60a til den afgiftspligtige person eller den formidler, der handler på vedkommendes vegne, for de tre umiddelbart foregående angivelsesperioder, og momsangivelsen ikke er blevet indsendt for hver enkelt af disse angivelsesperioder, senest 10 dage efter at påmindelsen er blevet sendt (b)hvis identifikationsmedlemsstaten har fremsendt påmindelser i henhold til denne forordnings artikel 63a til den afgiftspligtige person eller den formidler, der handler på vedkommendes vegne, for de tre umiddelbart foregående angivelsesperioder, og det fulde angivne momsbeløb ikke er blevet betalt af denne afgiftspligtige person eller den formidler, der handler på vedkommendes vegne, for hver enkelt af disse angivelsesperioder, senest 10 dage efter at påmindelsen er blevet sendt, medmindre det resterende skyldige beløb er mindre end 100 EUR for hver angivelsesperiode (c)hvis den afgiftspligtige person eller den formidler, der handler på vedkommendes vegne, efter en anmodning fra identifikationsmedlemsstaten og én måned efter en efterfølgende påmindelse fra identifikationsmedlemsstaten har undladt at gøre de regnskaber tilgængelige, der er omhandlet i artikel 369, 369k, 369x og 369xk i direktiv 2006/112/EF." (13)Artikel 58c affattes således: "Artikel 58c En afgiftspligtig person, der er udelukket fra ikke-EU-ordningen, EU-ordningen eller ordningen for overførsel af egne varer, afvikler alle momsforpligtelser vedrørende levering af varer, ydelser eller overførsler af egne varer, der er opstået efter den dato, hvor udelukkelsen fik virkning, direkte med skattemyndighederne i den pågældende forbrugsmedlemsstat eller medlemsstaten, som forsendelsen eller transporten af varerne har fundet sted til."

(14)I artikel 59 foretages følgende ændringer: (a)Stk. 1 affattes således: "1. Enhver angivelsesperiode som omhandlet i artikel 364, 369f, 369s eller 369xf i direktiv 2006/112/EF er en selvstændig angivelsesperiode." (b)Følgende stk. 2a indsættes: "2a. Hvis ordningen for overførsel af varer i overensstemmelse med artikel 57d, stk. 3, andet afsnit, finder anvendelse fra datoen for den første overførsel, indsender den afgiftspligtige person en særskilt momsangivelse for den kalendermåned, hvor den første overførsel fandt sted." (c)Følgende stk. 3a indsættes: "3a. Hvis en afgiftspligtig person har været registreret under ordningen for overførsel af egne varer i løbet af en angivelsesperiode, indsender vedkommende momsangivelser til identifikationsmedlemsstaten for de overførsler, der er foretaget, og de perioder, som er dækket af ordningen." (d)Stk. 4 affattes således: "4. Hvis identifikationsmedlemsstaten ændres i henhold til artikel 57f efter den første dag i den pågældende angivelsesperiode, indsender den afgiftspligtige person eller den formidler, der handler på vedkommendes vegne, momsangivelser og foretager, hvis det er relevant, tilhørende betalinger til både den tidligere og den nye identifikationsmedlemsstat for leveringer foretaget i de respektive perioder, hvor disse medlemsstater har været identifikationsmedlemsstat." (15)Artikel 59a affattes således: "Artikel 59a Hvis en afgiftspligtig person, der anvender en særordning, ikke har leveret varer eller ydelser i nogen af forbrugsmedlemsstaterne under denne særordning eller ikke har foretaget overførsler af egne varer under ordningen for overførsel af egne varer i løbet af en angivelsesperiode og ikke har nogen korrektioner i forbindelse med tidligere momsangivelser, indsender den afgiftspligtige person eller den formidler, der handler på vedkommendes vegne, en momsangivelse med angivelse af, at der ikke er foretaget nogen leveringer eller overførsler i den pågældende periode (en nulmomsangivelse)." (16)Artikel 60a affattes således: "Artikel 60a Identifikationsmedlemsstaten minder i elektronisk form afgiftspligtige personer eller formidlere, der handler på deres vegne, og som har undladt at indsende en momsangivelse i henhold til artikel 364, 369f, 369s eller 369xf i direktiv 2006/112/EF, om deres forpligtelse til at indsende en sådan angivelse. Identifikationsmedlemsstaten fremsender en påmindelse den tiende dag, efter at angivelsen skulle have været indsendt, og underretter de øvrige medlemsstater i elektronisk form om, at der er fremsendt en påmindelse. Ansvaret for efterfølgende påmindelser og foranstaltninger med det formål at fastsætte og opkræve moms påhviler den berørte forbrugsmedlemsstat eller medlemsstaten, som forsendelsen eller transporten af varerne har fundet sted til. Uanset eventuelle fremsendte påmindelser og foranstaltninger foretaget af en forbrugsmedlemsstat eller en medlemsstat, som forsendelsen eller transporten af varerne har fundet sted til, indsender den afgiftspligtige person eller den formidler, der handler på vedkommendes vegne, momsangivelsen til identifikationsmedlemsstaten." (17)Artikel 61 affattes således: "Artikel 61 "1. Ændringer af tallene i en momsangivelse vedrørende perioder til og med den anden angivelsesperiode i 2021 foretages efter indsendelsen af denne momsangivelse kun gennem ændringer i denne angivelse og ikke ved tilpasninger i en efterfølgende angivelse.

Efter den dato, hvor angivelsen skulle indgives i overensstemmelse med direktiv 2006/112/EF, foretages ændringer af tallene i en momsangivelse vedrørende perioder fra den tredje angivelsesperiode i 2021 kun gennem tilpasninger i en efterfølgende angivelse. 2. De i stk. 1 nævnte ændringer indsendes elektronisk til identifikationsmedlemsstaten inden for tre år efter den dato, hvor den oprindelige angivelse skulle indsendes. De i forbrugsmedlemsstaten eller medlemsstaten, som forsendelsen eller transporten af varerne har fundet sted til, gældende regler for vurderinger og ændringer forbliver imidlertid uændrede." (18)Artikel 61a affattes således: "Artikel 61a 1. En afgiftspligtig person eller en formidler, der handler på dennes vegne, indsender den endelige momsangivelse og eventuelle sene indsendelser af tidligere angivelser samt eventuelle tilhørende betalinger til den medlemsstat, der var identifikationsmedlemsstat på tidspunktet for ophøret, udelukkelsen eller ændringen, hvis den afgiftspligtige person: (a)ophører med at anvende en af særordningerne (b)er udelukket fra en af særordningerne (c)ændrer identifikationsmedlemsstaten i overensstemmelse med artikel 57f. Alle korrektioner af den endelige momsangivelse og tidligere momsangivelser, der opstår efter indsendelsen af den endelige angivelse, afvikles direkte med skattemyndighederne i den pågældende forbrugsmedlemsstat eller medlemsstaten, som forsendelsen eller transporten af varerne har fundet sted til. 2. En formidler indsender for alle afgiftspligtige personer, på hvis vegne vedkommende handler, de endelige momsangivelser og eventuelle sene indsendelser af tidligere angivelser og de eventuelle tilhørende betalinger til den medlemsstat, der var identifikationsmedlemsstat på tidspunktet for sletning eller ændring, hvis formidleren: (a)slettes fra identifikationsregistret (b)ændrer identifikationsmedlemsstat i overensstemmelse med artikel 57f, stk. 2. Alle korrektioner af den endelige momsangivelse og tidligere momsangivelser, der opstår efter indsendelsen af den endelige angivelse, afvikles direkte med skattemyndighederne i den pågældende forbrugsmedlemsstat eller medlemsstaten, som forsendelsen eller transporten af varerne har fundet sted til." (19)I artikel 63c foretages følgende ændringer: (a)I stk. 1 foretages følgende ændringer: i) Litra f) og g) affattes således: "f)den anvendte momssats, såfremt det er relevant g)det skyldige momsbeløb med angivelse af den anvendte valuta, såfremt det er relevant" ii) Litra k) og l) affattes således:

"k)med hensyn til ydelser de oplysninger, der er anvendt til at fastslå leveringsstedet for ydelsen, og for levering af varer de oplysninger, der er anvendt til at fastslå, hvor forsendelsen eller transporten til kunden påbegyndes og afsluttes l)enhver dokumentation for eventuelle returneringer af varer, herunder beskatningsgrundlag samt den anvendte momssats." iii) Som litra m) tilføjes: "m)for så vidt angår leveringer, når den afgiftspligtige person anses for at have modtaget og leveret varer i overensstemmelse med artikel 14a i direktiv 2006/112/EF, navn, postadresse og elektronisk adresse eller websted på den leverandør, hvis leveringer formidles ved hjælp af den elektroniske grænseflade og, hvis de foreligger: i) leverandørens momsregistreringsnummer eller nationale skattenummer ii) leverandørens bankkontonummer eller virtuelle kontonummer." (b)I stk. 2 foretages følgende ændringer: i) Litra m) affattes således: "m)det entydige batchnummer, hvis den afgiftspligtige person er direkte involveret i leveringen" ii) Følgende tilføjes som litra n): "n)for så vidt angår leveringer, når den afgiftspligtige person anses for at have modtaget og leveret varer i overensstemmelse med artikel 14a i direktiv 2006/112/EF, navn, postadresse og elektronisk adresse eller websted på den leverandør, hvis leveringer formidles ved hjælp af den elektroniske grænseflade og, hvis de foreligger: i) leverandørens momsregistreringsnummer eller nationale skattenummer ii) leverandørens bankkontonummer eller virtuelle kontonummer." (c)Følgende stk. 2a indsættes: "2a. For at anses for at være tilstrækkeligt detaljerede, jf. artikel 369xk i direktiv 2006/112/EF, skal de regnskaber, som den afgiftspligtige person fører, indeholde alle følgende oplysninger: (a)for så vidt angår den medlemsstat, som varerne er blevet forsendt eller transporteret fra: i) den afgiftspligtige persons momsregistreringsnummer eller skatteregistreringsnummer i den pågældende medlemsstat, hvis et sådant foreligger ii) den adresse, hvorfra varerne blev afsendt eller transporteret (b)for så vidt angår den medlemsstat, som varerne er blevet forsendt eller transporteret til: i) den afgiftspligtige persons momsregistreringsnummer eller skatteregistreringsnummer i den pågældende medlemsstat, hvis et sådant foreligger